**Notă informativă**

la proiectul de Hotărîre a Guvernului pentru aprobarea Raportului privind executarea Legii nr. 188 din 28 septembrie 2014 cu privire la unele măsuri referitor la procedura falimentului Societăţii pe Acţiuni “Termocom”

În anul 2011, cu suportul Băncii Mondiale şi a Guvernului Regatului Suediei, de către Compania *Economic Consulting Associaties* din Marea Britanie a fost elaborat Studiul privind restructurarea instituţională şi financiară a sistemului de alimentare cu energie termică şi electrică din mun. Chişinău. Ulterior, în baza studiului în cauză, a fost aprobat prin Hotărîrea Guvernului nr. 983 din 22.12.2011 Conceptul şi Planul de acţiuni privind restructurarea corporativă, instituţională şi financiară a sistemului centralizat de alimentare cu energie termică din mun. Chişinău (în continuare SACETC). Conceptul în cauză prevedea restructurarea sistemului de încălzire centralizată din mun. Chișinău prin integrarea pe verticală a SA „Termocom”, SA „CET-1” şi SA „CET-2” într-o întreprindere nouă. Această reformă va contribui la optimizarea cheltuielilor, inclusiv prin reducerea statelor de personal, atragerea investițiilor pentru majorarea eficienței funcționării SACETC precum și la soluționarea datoriilor sistemice în sector etc.

Deasemenea, pentru realizarea prevederilor Conceptului nominalizat a fost aprobată Hotărîrea Guvernului nr. 919 din 18.11.2013 cu privire la reorganizarea unor întreprinderi din sectorul termoenergetic, care prevedea fuziunea SA „CET-1”, SA „CET-2” şi SA „Termocom” în procedura planului, însă reieşind din considerentul că, la 18.03.2014 a fost pronunțată Încheierea Curţii de Apel Chişinău privind intentarea procedurii falimentului cu valorificarea şi lichidarea masei debitoare a SA „Termocom”, a rezultat că, Hotărîrea Guvernului nr. 919 din 18.11.2013 nu putea fi executată din cauza falimentului SA „Termocom” şi în acest context, Guvernul a aprobat o nouă Hotărîre nr. 318 din 07.05.2014 cu privire la reorganizarea unor întreprinderi din sectorul termoenergetic, care prevedea fuziunea prin absorbţie a SA „CET-1” de către SA „CET-2”.

Acţiunile privind fuziunea au fost realizate, iar la 22.10.2014 SA “CET-1” a fost radiată din Registrul de stat, respectiv toate drepturile şi obligaţiile acesteia au trecut la SA „CET-2”, inclusiv cele care se referă la salariații SA “CET-1”. Totodată, pentru soluționarea problemelor datoriilor sistemice în sector, a fost adoptată Legea nr. 188 din 28.09.2014 cu privire la unele măsuri referitor la procedura falimentului Societăţii pe Acţiuni “Termocom”.

În conformitate cu prevederile Legii în cauză a fost încheiat Contractul de vînzare-cumpărare a subansamblului funcţional al SA ”Termocom” în procedura falimentului către SA ”CET-2” (în contul stingerii datoriilor acumulate pe parcursul anilor 2002-2013), care a fost confirmat de către Curtea de Apel Chișinău şi a întrat în vigoare la data de 01.12.2014.

Art. 6 din Legea sus-menționată prevede că, ”Guvernul, în termen de 6 luni de la data încheierii contractului de vînzare-cumpărare a subansamblului funcţional, va prezenta Parlamentului un raport privind executarea prezentei legi.”. În așa ordine de idei, Ministerul Economiei a elaborat Raportul corespunzător, care urmează să fie aprobat prin Hotărîrea Guvernului pentru prezentarea ulterioară Parlamentului pentru examinare.

**Viceministru Valeriu TRIBOI**